b'\n_START_ARTICLE_\nM\xc3\xa4\xc3\xa4ri\n_START_PARAGRAPH_\nM\xc3\xa4\xc3\xa4ri (t\xc5\xa1ek. Morava, saks. M\xc3\xa4hren ja lat. Moravia) on historiallinen maakunta nykyisess\xc3\xa4 T\xc5\xa1ekin tasavallassa. T\xc5\xa1ekin tasavalta koostuu kolmesta historiallisesta maakunnasta: B\xc3\xb6\xc3\xb6mist\xc3\xa4, M\xc3\xa4\xc3\xa4rist\xc3\xa4 ja pienest\xc3\xa4 osasta Sleesiaa. M\xc3\xa4\xc3\xa4rin, joka ei ole toisen maailmansodan j\xc3\xa4lkeen ollut virallinen hallintoalue, nykyisen\xc3\xa4 p\xc3\xa4\xc3\xa4kaupunkina on Brnon kaupunki, mutta historiallinen keskus oli kolmikymmenvuotiseen sotaan saakka Olomouc. M\xc3\xa4\xc3\xa4ri kattaa T\xc5\xa1ekin pinta-alasta vajaan kolmasosan._NEWLINE_M\xc3\xa4\xc3\xa4riss\xc3\xa4 puhutaan t\xc5\xa1ekin yleiskielest\xc3\xa4 poikkeavia murteita. Jotkut m\xc3\xa4\xc3\xa4ril\xc3\xa4iset eli moraavit m\xc3\xa4\xc3\xa4rittelev\xc3\xa4t itsens\xc3\xa4 etnisesti t\xc5\xa1ekeist\xc3\xa4 eli b\xc3\xb6\xc3\xb6mil\xc3\xa4isist\xc3\xa4 erilliseksi ryhm\xc3\xa4ksi. Kun viel\xc3\xa4 vuonna 1991 maan v\xc3\xa4est\xc3\xb6st\xc3\xa4 1\xc2\xa0362\xc2\xa0000 ihmist\xc3\xa4 eli 13,2 prosenttia ilmoitti olevansa m\xc3\xa4\xc3\xa4ril\xc3\xa4isi\xc3\xa4, on m\xc3\xa4\xc3\xa4r\xc3\xa4 vuoteen 2001 menness\xc3\xa4 supistunut 380\xc2\xa0000:een eli 3,7 prosenttiin.\n_START_SECTION_\nHistoria\n_START_PARAGRAPH_\nVarhemmin kelttien ja my\xc3\xb6hemmin germaanien asuttama M\xc3\xa4\xc3\xa4ri p\xc3\xa4\xc3\xa4tyi 500-luvun lopulla l\xc3\xa4nsislaavien asuinalueeksi, ja 800-luvulla se oli niin kutsutun Suur-M\xc3\xa4\xc3\xa4rin valtakunnan keskus. Vaikka alue oli t\xc5\xa1ekinsukuisten asuttama, se ei suinkaan alusta alkaen kuulunut prahalaisten muodostamaan ruhtinaskuntaan, vaan sill\xc3\xa4 oli omat paikalliset hallitsijansa. Noin vuonna 1000 se joutui Puolalle ja 1029 B\xc3\xb6\xc3\xb6mille. B\xc3\xb6\xc3\xb6minkin ylivallan aikana M\xc3\xa4\xc3\xa4rill\xc3\xa4 oli toisinaan omat ruhtinaansa, useimmiten B\xc3\xb6\xc3\xb6min kuninkaan sukulaisia (ja joskus n\xc3\xa4m\xc3\xa4 olivat kuninkaan kilpailijoita)._NEWLINE_Vuonna 1182 M\xc3\xa4\xc3\xa4rist\xc3\xa4 tuli rajakreivikunta Pyh\xc3\xa4ss\xc3\xa4 saksalais-roomalaisessa keisarikunnassa. Se liitettiin vuonna 1478 hetkellisesti Unkariin, jolta se palautui muodollisesti B\xc3\xb6\xc3\xb6mille, jonka mukana se p\xc3\xa4\xc3\xa4tyi It\xc3\xa4vallan alaisuuteen vuonna 1526. Uskonpuhdistuksella eri muodoissaan (hussilaisuus, luterilaisuus ja pietismi) oli kannattajia erityisesti M\xc3\xa4\xc3\xa4rin alueella. M\xc3\xa4\xc3\xa4ril\xc3\xa4isprotestantteja l\xc3\xa4hti huomattavia m\xc3\xa4\xc3\xa4ri\xc3\xa4 pakoon Yhdysvaltoihinkin asti, miss\xc3\xa4 heist\xc3\xa4 muodostui yksi taustaryhmist\xc3\xa4 muun muassa Pennsylvanian vanhoillisille yhdyskunnille (vertaa Wachovia). T\xc5\xa1ekkoslovakian osana M\xc3\xa4\xc3\xa4ri oli vuosina 1918\xe2\x80\x931992, ja T\xc5\xa1ekkiin se on kuulunut vuodesta 1993.'